**Οδηγίες σχετικά με τη διαδικασία προμήθειας ειδών/παροχής υπηρεσιών σε έργα/προγράμματα που διαχειρίζεται ο ΕΛΚΕ, μετά την ψήφιση του Ν. 4782/2021 και περιγραφή των επικαιροποιημένων και νέων εντύπων που σχετίζονται με την προμήθεια ειδών/παροχή υπηρεσιών.**

Όπως αναφέρεται αναλυτικά στη με αρ. πρωτ. 19771/2021 ενημερωτική επιστολή του Προέδρου της Επιτροπής Ερευνών και Διαχείρισης του ΕΛΚΕ/ΕΚΠΑ, με τις διατάξεις του ν. 4782/2021 επήλθαν τροποποιήσεις στα χρηματικά όρια των συμβάσεων προμήθειας ειδών και παροχής υπηρεσιών και ρυθμίσθηκαν μεταξύ άλλων και ζητήματα που αφορούν τη διαδικασία της απευθείας ανάθεσης. Ειδικότερα, με το άρθρο 49 του ν. 4782/2021 εισήχθη η έννοια των δημοσίων συμβάσεων ήσσονος αξίας, ήτοι συμβάσεων με εκτιμώμενη αξία ίση ή κατώτερη από το ποσό των δύο χιλιάδων πεντακοσίων (2.500) ευρώ χωρίς Φ.Π.Α. Με το άρθρο 50 του ν. 4782/2021 αυξήθηκε το χρηματικό όριο των απευθείας αναθέσεων στο ποσό των 30.000,00 ευρώ πλέον Φ.Π.Α., ενώ με το άρθρο 53 του ν. 4782/2021 ορίσθηκε ότι για τις συμβάσεις προμήθειας ειδών/παροχής υπηρεσιών άνω του ορίου των 2.500,00 ευρώ πλέον Φ.Π.Α και μέχρι 30.000,00 ευρώ πλέον Φ.Π.Α, απαιτείται η προηγούμενη ανάρτηση στο ΚΗΜΔΗΣ της πρόσκλησης υποβολής προσφοράς για πέντε τουλάχιστον ημέρες πριν την κοινοποίηση της απόφασης απευθείας ανάθεσης. Επίσης, από την 01/09/2021 ο συνοπτικός διαγωνισμός καταργείται και όλες οι διαδικασίες σύναψης συμβάσεων προμήθειας ειδών/παροχής υπηρεσιών, πάνω από το χρηματικό όριο των 30.000,00 ευρώ πλέον Φ.Π.Α θα διενεργούνται μέσω του ΕΣΗΔΗΣ.

Με την αφορμή αυτή, η Διοίκηση του ΕΛΚΕ προχώρησε στον ανασχεδιασμό των διαδικασιών που αφορούν στην προμήθεια ειδών/παροχή υπηρεσιών και στην αναμόρφωση των υφιστάμενων εντύπων και τη δημιουργία νέων εντύπων, ιδίως για τη διαδικασία της απευθείας ανάθεσης με βασικό στόχο την εναρμόνισή τους με τις απαιτήσεις του νόμου και την επιτάχυνση των εργασιών διεκπεραίωσής τους.

Απαραίτητες προϋποθέσεις για τον έλεγχο ενός αιτήματος που αφορά στην προμήθεια ειδών/παροχή υπηρεσιών (αίτημα απευθείας ανάθεσης ή διενέργειας διαγωνισμού) είναι:

α) η έκδοση απόφασης περί αποδοχής και διαχείρισης του έργου μετά από σχετικό αίτημα του Επιστημονικού Υπευθύνου,

β) η έγκριση του προϋπολογισμού του έργου/προγράμματος,

γ) η έκδοση απόφασης ανάληψης υποχρέωσης του έργου/προγράμματος και

δ) η ύπαρξη διαθέσιμης πίστωσης στον εγκεκριμένο προϋπολογισμό για την κάλυψη της εν λόγω δαπάνης και,

ε) η προμήθεια ειδών/παροχή υπηρεσίας να εξυπηρετεί τις ανάγκες του έργου/προγράμματος και να συνδέεται με το φυσικό αντικείμενο αυτού.

Επιπλέον, καμία δαπάνη δεν μπορεί να πραγματοποιηθεί εφόσον δεν είναι εντός των ορίων του συνοπτικού εγκεκριμένου προϋπολογισμού ή του ετήσιου αναλυτικού προϋπολογισμού του έργου/προγράμματος αναλόγως της διάρκειάς του (πολυετές ή ετήσιο αντίστοιχα).

Ακολούθως, περιγράφεται αναλυτικά η διαδικασία και τα επικαιροποιημένα ή νέα έντυπα, τα οποία θα χρησιμοποιούν από εδώ και στο εξής οι Επιστημονικοί Υπεύθυνοι και οι συνεργάτες τους για την προμήθεια ειδών/παροχή υπηρεσιών. Σημειώνεται ότι οι αλλαγές στα έντυπα αφορούν κυρίως στη διαδικασία της απευθείας ανάθεσης για προμήθεια ειδών/παροχή υπηρεσιών και ειδικότερα οι σημαντικές αλλαγές αφορούν: Α) τις συμβάσεις ήσσονος αξίας, ήτοι συμβάσεων με εκτιμώμενη αξία ίση ή κατώτερη από το ποσό των δύο χιλιάδων πεντακοσίων (2.500) ευρώ χωρίς Φ.Π.Α. και Β) η διαδικασία της απευθείας ανάθεσης για προμήθεια ειδών/παροχή υπηρεσιών που εντάσσεται σε κατηγορία δαπάνης του προϋπολογισμού από 2.500,00 ευρώ έως 30.000 ευρώ πλέον Φ.Π.Α.. Ειδικότερα:

Α) Η εισαγωγή μίας νέας κατηγορίας δημοσίων συμβάσεων, των «δημοσίων συμβάσεων ήσσονος αξίας». Με το άρθρο 49 του ν. 4782/2021 εισήχθη η έννοια των δημοσίων συμβάσεων ήσσονος αξίας, ήτοι συμβάσεων με εκτιμώμενη αξία ίση ή κατώτερη από το ποσό των δύο χιλιάδων πεντακοσίων (2.500) ευρώ χωρίς Φ.Π.Α. Για τις δημόσιες συμβάσεις ήσσονος αξίας δεν απαιτείται η έκδοση απόφασης απευθείας ανάθεσης και οι πληρωμές εκτελούνται ως εξόφληση έναντι νόμιμου φορολογικού παραστατικού. Επίσης, για την παραλαβή των ειδών/παρεχόμενων υπηρεσιών δεν απαιτείται η έκδοση πρωτοκόλλου παραλαβής από αρμόδια Επιτροπή Παρακολούθησης και Παραλαβής της σύμβασης.

Σημειώνεται ότι βάση για τον υπολογισμό της εκτιμώμενης αξίας μίας σύμβασης προμήθειας ειδών/γενικών υπηρεσιών ως ήσσονος αξίας αποτελεί το συνολικό ποσό της κατηγορίας δαπάνης του προϋπολογισμού ενός έργου/προγράμματος το οποίο θα πρέπει να είναι ίσο ή κατώτερο από το ποσό των δύο χιλιάδων πεντακοσίων (2.500) ευρώ πλέον Φ.Π.Α.. Η πρόβλεψη αυτή στοχεύει στην αποφυγή της μη επιτρεπτής κατάτμησης των συμβάσεων. Για τα έργα/προγράμματα των οποίων η διάρκεια εκτείνεται πέραν του έτους και η διαχείρισή τους δεν γίνεται σε ετήσια βάση, συμβάσεις ήσσονος αξίας μπορούν να πραγματοποιηθούν εφόσον η κατηγορία δαπάνης δεν θα ξεπερνά συνολικά το ποσό των 2.500 ευρώ πλέον Φ.Π.Α. για όλη τη διάρκεια του έργου και συνεπώς η δυνατότητα εφαρμογής της εν λόγω διάταξης θα πρέπει γίνεται με μεγάλη προσοχή.

Ως εκ τούτου, για κάθε σύμβαση προμήθειας ειδών/γενικών υπηρεσιών, η οποία εντάσσεται σε κατηγορία δαπάνης με αξία ίση ή κατώτερη από το ποσό των δύο χιλιάδων πεντακοσίων (2.500) ευρώ πλέον Φ.Π.Α., **ο Επιστημονικός Υπεύθυνος ενός έργου/προγράμματος, μετά την έγκριση του προϋπολογισμού του και την έκδοση της απόφασης ανάληψης υποχρέωσης, θα έχει τη δυνατότητα, μετά από έρευνα αγοράς που θα πραγματοποιήσει, να προμηθευτεί τα είδη/υπηρεσίες χωρίς να απαιτείται κάποια άλλη ενέργεια προς τη Μ.Ο.Δ.Υ. του Ε.Λ.Κ.Ε.** Για την εξόφληση της δαπάνης απαιτείται η υποβολή του εντύπου Ε-ΔΠ-07-Ε4 αιτήματος πληρωμής συνοδευόμενο από το τιμολόγιο, την κατάσταση δαπανών, τη φορολογική και την ασφαλιστική ενημερότητα του αναδόχου, απόδειξη χρέωσης υλικού (για προμήθειες που αποτελούν «Πάγια») και όποιο άλλο έγγραφο είναι απαραίτητο ανάλογα με το έργο (π.χ. το απόσπασμα Πρακτικού της Συντονιστικής Επιτροπής που εγκρίνει τη δαπάνη σε Προγράμματα Μεταπτυχιακών Σπουδών). Οι ρυθμίσεις που σχετίζονται με κρατήσεις επί του τιμολογίου εξακολουθούν να ισχύουν.

Β) Για τη διαδικασία της απευθείας ανάθεσης για προμήθεια ειδών/παροχή υπηρεσιών που εντάσσεται σε κατηγορία δαπάνης του προϋπολογισμού από 2.500,00 ευρώ έως 30.000 ευρώ πλέον Φ.Π.Α. οι Επιστημονικοί Υπεύθυνοι καλούνται να χρησιμοποιούν για την συγκεκριμένη διαδικασία **το νέο έντυπο Ε-ΔΠ-11-Ε37** **«Αίτημα διενέργειας διαδικασίας απευθείας ανάθεσης (για κατηγορία δαπάνης από 2.500,01 έως 30.000,00 ευρώ πλέον Φ.Π.Α.)»** με το οποίο αιτούνται τη διενέργεια διαδικασίας απευθείας ανάθεσης σύμφωνα με τα αναλυτικά αναφερόμενα κατωτέρω. Ειδικότερα:

Για κάθε προμήθεια ειδών/παροχή υπηρεσιών, η οποία εντάσσεται σε κατηγορία δαπάνης του προϋπολογισμού **με αξία από 2.500,01 ευρώ έως 30.000,00 ευρώ πλέον Φ.Π.Α**., ακολουθείται η εξής διαδικασία:

1. Κατάθεση από τον Επιστημονικό Υπεύθυνο του εντύπου Ε-ΔΠ-11-Ε37 «Αίτημα διενέργειας διαδικασίας απευθείας ανάθεσης (για κατηγορία δαπάνης από 2.500,01 έως 30.000,00, πλέον Φ.Π.Α.)».Με το αίτημα αυτό ο Επιστημονικός Υπεύθυνος αιτείται τη διενέργεια της διαδικασίας απευθείας ανάθεσης και συγκεκριμένα:

**α)** **τη σύνταξη της πρόσκλησης υποβολής προσφοράς** από τη Μ.Ο.Δ.Υ. για την προμήθεια ειδών/παροχή υπηρεσιών, με βάση τους όρους που περιγράφονται στο αίτημά του, οι βασικοί εκ των οποίων είναι: η **εκτιμώμενη** αξία της προμήθειας/υπηρεσίας, οι τεχνικές προδιαγραφές των ειδών/υπηρεσιών, ο τρόπος υποβολής των προσφορών, το κριτήριο ανάθεσης της σύμβασης και ο τόπος και ο χρόνος παράδοσης της προμήθειας/υπηρεσίας **και την αποστολή της στους οικονομικούς φορείς που υποδεικνύει.** Ιδιαίτερη προσοχή πρέπει να δοθεί στο εξής: Εάν ο Επιστημονικός Υπεύθυνος του έργου/προγράμματος δεν έχει διενεργήσει ήδη την έρευνα αγοράς και ως εκ τούτου δεν συνυποβάλει με το αίτημά του τις προσφορές των οικονομικών φορέων τότε η πρόσκληση υποβολής προσφοράς απαιτείται να αποσταλεί σε περισσότερους από έναν οικονομικούς φορείς, τους οποίους ο Επιστημονικός Υπεύθυνος θα υποδείξει (Πίνακας 3Α του εντύπου Ε-ΔΠ-11-Ε37). Εάν ο Επιστημονικός Υπεύθυνος έχει διενεργήσει την έρευνα αγοράς και συνυποβάλει με το αίτημά του τις προσφορές των οικονομικών φορέων στους οποίους έχει απευθυνθεί, τότε η πρόσκληση υποβολής προσφοράς θα αποσταλεί στον οικονομικό φορέα που έχει υποδειχθεί από τον Επιστημονικό Υπεύθυνο κατόπιν της έρευνας αγοράς που έχει πραγματοποιήσει (Πίνακας 3Β του εντύπου Ε-ΔΠ-11-Ε37)

**β)** **την ανάρτηση της πρόσκλησης στο ΚΗΜΔΗΣ από τη Μ.Ο.Δ.Υ**. και

**γ)** **την έκδοση απόφασης απευθείας ανάθεσης,** τουλάχιστον μετά από πέντε (5) ημέρες από την ημερομηνία ανάρτησης της πρόσκλησης στο ΚΗΜΔΗΣστον ανάδοχο που πληροί όλες τις προϋποθέσεις σύμφωνα με τους όρους της πρόσκλησης.

Επίσης, σε περίπτωση που η δαπάνη του αιτήματος βαρύνει έτη πέραν του τρέχοντος, ο Επιστημονικός Υπεύθυνος δηλώνει τα στοιχεία στο αίτημά του και αιτείται την έγκριση από το αρμόδιο όργανο του ΕΛ.Κ.Ε. η οποία θα πρέπει να προηγείται όλων των ανωτέρω ενεργειών.

1. Σύνταξη της πρόσκλησης υποβολής προσφοράς με επιμέλεια της Μ.Ο.Δ.Υ του Ε.Λ.Κ.Ε., ανάρτησή της στο ΚΗΜΔΗΣ και στην ιστοσελίδα του φορέα. και αποστολή της στον/ους οικονομικό/ούς φορέα/είς. Ενημέρωση του Επιστημονικού Υπευθύνου με email. Για τη σύνταξη της πρόσκλησης από τους υπαλλήλους της Μ.Ο.Δ.Υ, η οποία θα αφορά προμήθεια ειδών θα γίνεται χρήση του εντύπου **Ε-ΔΠ-11-Ε24 «Υπόδειγμα πρόσκλησης υποβολής προσφοράς για προμήθειες ειδών αξίας έως 30.000,00 ευρώ πλέον Φ.Π.Α»** ενώ για συμβάσεις παροχής υπηρεσιών θα γίνεται χρήση του εντύπου **Ε-ΔΠ-11-Ε34** **«Υπόδειγμα πρόσκλησης υποβολής προσφοράς για παροχή υπηρεσιών αξίας έως 30.000,00 ευρώ πλέον Φ.Π.Α»**.
2. Υποβολή προσφοράς/ών του/ων οικονομικού/ών φορέα/ων ηλεκτρονικά μέσω αποστολής μηνύματος ηλεκτρονικού ταχυδρομείου στην ηλεκτρονική διεύθυνση protocol@elke.uoa.gr και υποχρεωτικά στην ηλεκτρονική διεύθυνση του Επιστημονικού Υπευθύνου ή συνεργάτη του, την οποία ο Επιστημονικός Υπεύθυνος έχει δηλώσει στο αίτημά του. Η υποβολή των προσφορών γίνεται εντός της προθεσμίας που ορίζεται στην πρόσκληση, όπως αυτή έχει υποδειχθεί από τον Επιστημονικό Υπεύθυνο στο αίτημά του.
3. Αξιολόγηση των προσφορών από τον Επιστημονικό Υπεύθυνο και επιλογή της πλέον συμφέρουσας από οικονομική άποψη προσφοράς βάσει του κριτηρίου ανάθεσης που είχε οριστεί στην πρόσκληση σε περίπτωση που η τελευταία απευθύνεται σε περισσότερους από έναν οικονομικούς φορείς. Σε περίπτωση που η πρόσκληση απευθύνεται σε έναν οικονομικό φορέα κατόπιν της έρευνας αγοράς που έχει ήδη διενεργήσει ο Επιστημονικός Υπεύθυνος, τότε ο τελευταίος ελέγχει την προσφορά που υποβάλλεται και επικυρώνει το αποτέλεσμα της διαδικασίας ανάθεσης. Για τα αποτελέσματα της αξιολόγησης ο Επιστημονικός Υπεύθυνος θα ενημερώνει με σχετικό email τον αρμόδιο υπάλληλο του Τμήματος Προμηθειών που έχει αναλάβει την διεκπεραίωση της διαδικασίας της απευθείας ανάθεσης. .
4. Έκδοση απόφασης απευθείας ανάθεσης και ανάρτησή της στο πρόγραμμα Διαύγεια και στο ΚΗΜΔΗΣ τουλάχιστον μετά από πέντε (5) ημέρες από την ημερομηνία ανάρτησης της πρόσκλησης στο ΚΗΜΔΗΣ Κοινοποίηση της απόφασης απευθείας ανάθεσης αυθημερόν στους οικονομικούς φορείς και ενημέρωση του Επιστημονικού Υπεύθυνου με σχετικό email.

Για την κοινοποίηση της απόφασης απευθείας ανάθεσης θα γίνεται από τους υπαλλήλους της Μ.Ο.Δ.Υ, χρήση του εντύπου Ε-ΔΠ-11-Ε35 όταν δεν απαιτείται η κατάρτιση σύμβασης και χρήση του εντύπου Ε-ΔΠ-11-Ε36 όταν απαιτείται η κατάρτιση σύμβασης.

1. Κατάρτιση σύμβασης για προμήθεια ειδών/παροχή υπηρεσιών, η οποία εντάσσεται σε κατηγορία δαπάνης άνω των 10.000,00 ευρώ πλέον Φ.Π.Α και ανεξαρτήτως της αξίας της προμήθειας ειδών/παροχής υπηρεσιών ή σε κάθε περίπτωση που δημιουργείται διαρκής υποχρέωση και ανάρτησή της στο ΚΗΜΔΗΣ. Η σύμβαση θα συντάσσεται με επιμέλεια της Μ.Ο.Δ.Υ και θα αποστέλλεται μαζί με την απόφαση απευθείας ανάθεσης στον ανάδοχο (βλέπε βήμα 5). Για την κατάρτιση της σύμβασης από τους υπαλλήλους της Μ.Ο.Δ.Υ θα γίνεται χρήση **του εντύπου Ε-ΔΠ-11-Ε38 «Υπόδειγμα σύμβασης για προμήθεια ειδών/παροχή υπηρεσιών».** Θα υπογράφεται εις τριπλούν από τον Νόμιμο Εκπρόσωπο του αναδόχου και μετά την υπογραφή της και από τον Επιστημονικό Υπεύθυνο του έργου, θα υποβάλλεται στην Μ.Ο.Δ.Υ του Ε.Λ.Κ.Ε προκειμένου να υπογραφεί από τον Πρόεδρο της Επιτροπής Ερευνών και Διαχείρισης του Ε.Λ.Κ.Ε.
2. Η διαδικασία ολοκληρώνεται με την πραγματοποίηση της δαπάνης και την έκδοση του τιμολογίου.

Τα έντυπα με τα οποία οι Επιστημονικοί Υπεύθυνοι αιτούνται α) τον ορισμό Επιτροπών (Τεχνικών Προδιαγραφών, Διενέργειας και Αξιολόγησης και Παρακολούθησης και Παραλαβής), β) την έγκριση της διενέργειας διαγωνισμού καθώς και γ) τα έντυπα που χρησιμοποιούνται από τις Επιτροπές Παρακολούθησης και Παραλαβής για την σύνταξη του Πρωτοκόλλου Οριστικής Παραλαβής και του Πρωτοκόλλου Προσωρινής Παραλαβής τροποποιούνται μόνο στα σημεία που γίνεται αναφορά στο χρηματικό όριο των 20.000,00 ευρώ το οποίο πλέον ορίζεται στο ποσό των 30.000,00 ευρώ. Ειδικότερα:

1. **Ε-ΔΠ-11-Ε29 Αίτημα ορισμού Επιτροπής Προμηθειών Ειδών-Υπηρεσιών έως 30.000 ευρώ (επικαιροποιημένο έντυπο)**

Ο Επιστημονικός Υπεύθυνος ενός έργου/προγράμματος υποβάλλει το αίτημα **Ε-ΔΠ-11-Ε29 «Αίτημα ορισμού Επιτροπής Προμηθειών Ειδών-Υπηρεσιών έως 30.000 ευρώ**» προς το Ειδικό Επταμελές Όργανο της Επιτροπής Ερευνών και Διαχείρισης για τον ορισμό Επιτροπής Παρακολούθησης και Παραλαβής προμήθειας ειδών/παροχής υπηρεσιών καθαρής αξίας έως 30.000,00 ευρώ. Αρμοδιότητες της εν λόγω Επιτροπής είναι: α) η παρακολούθηση της διαδικασίας των απευθείας αναθέσεων για την προμήθεια ειδών/παρεχόμενων υπηρεσιών στο πλαίσιο των αναγκών ενός έργου/προγράμματος, β) ο **ποσοτικός και ποιοτικός έλεγχος** των περιγραφομένων σε κάθε τιμολόγιο ειδών/παρεχόμενων υπηρεσιών για τις προμήθειες που διενεργούνται μέσω της διαδικασίας της απευθείας ανάθεσης και γ) **η έγκριση της παραλαβής** των ειδών/παρεχόμενων υπηρεσιών εφόσον πληρούνται οι προδιαγραφές που είχαν τεθεί στους όρους της απόφασης απευθείας ανάθεσης και της σύμβασης, εφόσον υπάρχει ή **η εισήγηση προς το Ειδικό Επταμελές Όργανο της Επιτροπής Ερευνών και Διαχείρισης για την παραλαβή ή απόρριψη αυτών**, εφόσον τα προς παράδοση είδη ή οι παρεχόμενες υπηρεσίες παρουσιάζουν παρεκκλίσεις από τις προδιαγραφές που τέθηκαν στους όρους της απευθείας ανάθεσης και της σύμβασης, εφόσον υπάρχει.

Για το λόγο αυτό τα μέλη της Επιτροπής κατά την παραλαβή των ειδών ή παρεχόμενων υπηρεσιών συντάσσουν σχετικό Πρωτόκολλο προσωρινής ή οριστικής παραλαβής ειδών/ παρεχόμενων υπηρεσιών (Ε-ΔΠ-11-Ε30 Πρωτόκολλο Οριστικής Παραλαβής Ειδών-Υπηρεσιών έως 30.000 ευρώ ή Ε-ΔΠ-11-Ε31 Πρωτόκολλο Προσωρινής Παραλαβής Ειδών-Υπηρεσιών έως 30.000 ευρώ).

Τα μέλη της Επιτροπής που προτείνονται προέρχονται υποχρεωτικά από το προσωπικό του Ε.Κ.Π.Α. (μέλη Δ.Ε.Π, Ε.Ε.Π, Ε.ΔΙ.Π, Ε.Τ.Ε.Π και υπάλληλοι με σχέση δημοσίου δικαίου ή Ι.Δ.Α.Χ.). Η Επιτροπή Παρακολούθησης και Παραλαβής αποτελείται από τρία τακτικά και τρία αναπληρωματικά μέλη. Κάθε τακτικό μέλος έχει το αντίστοιχο αναπληρωματικό του μέλος. Στην περίπτωση αναπλήρωσης αναφέρεται ο λόγος απουσίας ή κωλύματος του τακτικού μέλους στο πρακτικό παραλαβής. Ο Επιστημονικός Υπεύθυνος δύναται να οριστεί τακτικό μέλος της Επιτροπής.

Η θητεία της Επιτροπής ορίζεται για όλη τη διάρκεια ενός έργου/προγράμματος εφόσον αυτό είναι πολυετές και έχει συνολικό προϋπολογισμό. Αντίστοιχα, η θητεία της Επιτροπής είναι ετήσια για τα έργα/προγράμματα, που δεν έχουν συγκεκριμένη λήξη και έχουν ετήσιο προϋπολογισμό (π.χ. προγράμματα παροχής υπηρεσιών).

Ο Επιστημονικός Υπεύθυνος συντάσσει το έντυπο Ε-ΔΠ-11-Ε29 «Αίτημα ορισμού Επιτροπής Προμηθειών Ειδών-Υπηρεσιών έως 30.000 ευρώ» συμπληρώνοντας τα απαραίτητα στοιχεία του έργου (Κ.Ε. και τίτλος), τα στοιχεία των προτεινόμενων μελών και τη διάρκεια της θητείας της Επιτροπής σύμφωνα με τα χαρακτηριστικά κάθε έργου/προγράμματος. Η απόφαση του Ειδικού Επταμελούς Οργάνου της Επιτροπής Ερευνών και Διαχείρισης για τον ορισμό της Επιτροπής αναρτάται στη ΔΙΑΥΓΕΙΑ και αποστέλλεται σχετικό ενημερωτικό e-mail στον Επιστημονικό Υπεύθυνο του έργου/ προγράμματος.

1. **Ε-ΔΠ-11-Ε37 Αίτημα για τη διενέργεια διαδικασίας απευθείας ανάθεσης (για δαπάνες αξίας από 2.500,01 έως 30.000,00 ευρώ) (νέο έντυπο)**

Ο Επιστημονικός Υπεύθυνος ενός έργου/προγράμματος για δαπάνες που εντάσσονται σε κατηγορία δαπάνης με αξία από 2.500,01 ευρώ έως 30.000,00 ευρώ, πλέον Φ.Π.Α., καλείται να χρησιμοποιήσει και να προσαρμόσει σύμφωνα με την εκάστοτε προμήθεια ειδών/παροχή υπηρεσιών, όπως αναλυτικά αναφέρθηκε ανωτέρω στην παράγραφο Β (βήμα 1 της διαδικασίας της απευθείας ανάθεσης) το έντυπο Ε-ΔΠ-11-Ε37 «Αίτημα για την διενέργεια διαδικασίας απευθείας ανάθεσης (για κατηγορία δαπάνης από 2.500,01 έως 30.000,00 ευρώ πλέον Φ.Π.Α)». Με το αίτημα αυτό ο Επιστημονικός Υπεύθυνος αιτείται τη διενέργεια της διαδικασίας απευθείας ανάθεσης και συγκεκριμένα: α) τη σύνταξη της πρόσκλησης υποβολής προσφοράς από τη Μ.Ο.Δ.Υ. για την προμήθεια ειδών/παροχή υπηρεσιών με βάση τους όρους που περιγράφονται στο αίτημά του, οι βασικοί εκ των οποίων είναι: η αξία της προμήθειας/υπηρεσίας, οι τεχνικές προδιαγραφές των ειδών/υπηρεσιών, ο τρόπος υποβολής των προσφορών, το κριτήριο ανάθεσης της σύμβασης και ο τόπος και ο χρόνος παράδοσης της προμήθειας/υπηρεσίας και την αποστολή της στους οικονομικούς φορείς που υποδεικνύει, β) την τήρηση των απαραίτητων τύπων δημοσιότητας και συγκεκριμένα την υποχρεωτική ανάρτηση της πρόσκλησης στο ΚΗΜΔΗΣ από τη Μ.Ο.Δ.Υ. και γ) την έκδοση της απόφασης απευθείας ανάθεσης στον ανάδοχο που πληροί όλες τις προϋποθέσεις σύμφωνα με τους όρους της πρόσκλησης, τουλάχιστον μετά από πέντε (5) ημέρες από την ανάρτησή της στο ΚΗΜΔΗΣ, Επίσης, σε περίπτωση που η δαπάνη του αιτήματος βαρύνει έτη πέραν του τρέχοντος, ο Επιστημονικός Υπεύθυνος δηλώνει τα στοιχεία στο αίτημά του και αιτείται την έγκριση από το αρμόδιο όργανο του ΕΛ.Κ.Ε. η οποία θα πρέπει να προηγείται όλων των ανωτέρω ενεργειών.

1. **Ε-ΔΠ-11-Ε30 Πρωτόκολλο Οριστικής Παραλαβής Ειδών-Υπηρεσιών έως 30.000,00 ευρώ (επικαιροποιημένο έντυπο)**

Τα μέλη της Επιτροπής Παραλαβής και Παρακολούθησης ενός έργου/προγράμματος κατά την παραλαβή των ειδών/παρεχόμενων υπηρεσιών, που διενεργούνται μέσω της διαδικασίας της απευθείας ανάθεσης, ελέγχουν αυτά/ές ποιοτικά και ποσοτικά κι εάν αυτά/ες πληρούν τις προδιαγραφές που έχουν τεθεί στην προσφορά του αναδόχου, την απόφαση απευθείας ανάθεσης και την υπογραφείσα σύμβαση (εφόσον υπάρχει), παραλαμβάνουν τα είδη/τις υπηρεσίες και συντάσσουν και υπογράφουν το **Ε-ΔΠ-11-Ε30 «Πρωτόκολλο Οριστικής Παραλαβής Ειδών-Υπηρεσιών έως 30.000 ευρώ».** Στο έντυπο αυτό συμπληρώνονται ο τόπος, η ημερομηνία διεξαγωγής της συνεδρίασης της Επιτροπής, τα στοιχεία του έργου (Κ.Ε. και τίτλος), τα στοιχεία των μελών της Επιτροπής που παρίστανται στη συνεδρίαση, περιγραφή των προς παραλαβή ειδών/παρεχόμενων υπηρεσιών και η συνολική αξία αυτών. Το εν λόγω έντυπο, δεν τελεί υπό την έγκριση κάποιου οργάνου και συνυποβάλλεται υποχρεωτικά στο Ε-ΔΠ-07-Ε4 «Αίτημα Πληρωμής» για την πληρωμή του αναδόχου.

1. **Ε-ΔΠ-11-Ε31 Πρωτόκολλο Προσωρινής Παραλαβής Ειδών-Υπηρεσιών έως 30.000 ευρώ (επικαιροποιημένο έντυπο)**

Τα μέλη της Επιτροπής Παραλαβής και Παρακολούθησης ενός έργου/προγράμματος κατά την παραλαβή των ειδών/παρεχόμενων υπηρεσιών, που διενεργούνται μέσω της διαδικασίας της απευθείας ανάθεσης, ελέγχουν αυτά/ές ποιοτικά και ποσοτικά κι εάν το σύνολο ή μέρος αυτών **δεν πληροί ή παρεκκλίνει** **από τις προδιαγραφές** που έχουν τεθεί στην προσφορά του αναδόχου, την απόφαση απευθείας ανάθεση και την υπογραφείσα σύμβαση (εφόσον υπάρχει), συντάσσουν και υπογράφουν το **Ε-ΔΠ-11-Ε31 «Πρωτόκολλο Προσωρινής Παραλαβής Ειδών-Υπηρεσιών έως 30.000 ευρώ».**

Στο έντυπο αυτό συμπληρώνονται ο τόπος, η ημερομηνία διεξαγωγής της συνεδρίασης της Επιτροπής, τα στοιχεία του έργου (Κ.Ε. και τίτλος), τα στοιχεία των μελών της Επιτροπής που παρίστανται στη συνεδρίαση και η περιγραφή των προς παραλαβή ειδών/παρεχόμενων υπηρεσιών. Εν συνεχεία, η Επιτροπή αναφέρει τα/τις προς παράδοση είδη/παρεχόμενες υπηρεσίες και τη συνολική αξία αυτών, το σύνολο ή το μέρος των προς παράδοση ειδών/παρεχόμενων υπηρεσιών που παρουσιάζουν παρεκκλίσεις από τις προδιαγραφές, όπως αυτές είχαν οριστεί στην προσφορά του αναδόχου, την απόφαση της απευθείας ανάθεσης και την υπογραφείσα σύμβαση, τις παρεκκλίσεις αυτών και την συνολική αξία τους και εισηγείται προς το Ειδικό Επταμελές Όργανο της Επιτροπής Ερευνών και Διαχείρισης είτε την παραλαβή των ειδών/υπηρεσιών με ή χωρίς έκπτωση, είτε την αντικατάσταση αυτών εντός συγκεκριμένου χρονικού διαστήματος, είτε την απόρριψη αυτών.

Σε περίπτωση που μόνο ένα μέρος των προς παράδοση ειδών/παρεχόμενων υπηρεσιών παρουσιάζουν παρεκκλίσεις, τότε η Επιτροπή δύναται να παραλάβει οριστικά με το ίδιο πρακτικό τα είδη/τις υπηρεσίες που είναι κατάλληλα/ες και πληρούν τις προδιαγραφές, περιγράφοντας αναλυτικά ποια είδη/ υπηρεσίες παραλαμβάνονται και τη συνολική αξία αυτών. Για το λόγο αυτό, σε αυτή την περίπτωση το πρωτόκολλο συντάσσεται σε δύο αντίγραφα, όπου το ένα αποστέλλεται στο Ειδικό Επταμελές Όργανο της Επιτροπής Ερευνών και Διαχείρισης, προκειμένου να λάβει τη σχετική απόφαση επί της εισήγησης της Επιτροπής ως προς την παραλαβή ή απόρριψη των ειδών και το άλλο συνυποβάλλεται στο Ε-ΔΠ-07-Ε4 «Αίτημα πληρωμής» για την εξόφληση του αναδόχου για το μέρος της συμβατικής αξίας των ειδών/υπηρεσιών που πληρούν τις προδιαγραφές και είναι κατάλληλα/ες σύμφωνα με τους όρους της προσφοράς, της απευθείας ανάθεσης και της σύμβασης (εφόσον υπάρχει).

1. **Ε-ΔΠ-11-Ε27. Αίτημα διενέργειας διαγωνισμού (επικαιροποιημένο έντυπο)**

Ο Επιστημονικός Υπεύθυνος ενός έργου/προγράμματος, ο οποίος επιθυμεί τη διενέργεια διαγωνισμού **για την προμήθεια ειδών/παροχή υπηρεσιών συνολικής αξίας άνω των 30.000 ευρώ, πλέον Φ.Π.Α**., συντάσσει και υποβάλλει προς τη Μ.Ο.Δ.Υ του ΕΛΚΕ το **Ε-ΔΠ-11-Ε27 «Αίτημα διενέργειας διαγωνισμού**». Συγκεκριμένα, ο Επιστημονικός Υπεύθυνος συμπληρώνει τα στοιχεία του έργου (ΚΕ και τίτλο) και σύμφωνα με τις ανάγκες του διαγωνισμού που επιθυμεί να προκηρυχθεί συμπληρώνει το είδος και το αντικείμενο της διαγωνιστικής διαδικασίας, μια συνοπτική περιγραφή των προς προμήθεια ειδών/παροχή υπηρεσιών, την εκτιμώμενη διάρκεια σύμβασης, το κριτήριο κατακύρωσης, το ανώτατο κόστος των προς προμήθεια ειδών/παροχή υπηρεσιών ανά μονάδα και στο σύνολο αυτών και κατανέμει το εκτιμώμενο συνολικό κόστος ανά οικονομικό έτος, που πρόκειται ο διαγωνισμός να βαρύνει τον προϋπολογισμό του έργου/προγράμματος.

1. **Ε-ΔΠ-11-Ε28. Αίτημα ορισμού επιτροπών άνω των 30.000 ευρώ (επικαιροποιημένο έντυπο)**

Ο Επιστημονικός Υπεύθυνος ενός έργου/προγράμματος για την προμήθεια ειδών/παροχή υπηρεσιών **συνολικής αξίας άνω των 30.000 ευρώ, πλέον Φ.Π.Α.**, χρησιμοποιεί το έντυπο **Ε-ΔΠ-11-Ε28 «Αίτημα ορισμού επιτροπών άνω των 30.000 ευρώ»** για το ορισμό των επιτροπών (α) Τεχνικών Προδιαγραφών (β) Διενέργειας και Αξιολόγησης και (γ) Παρακολούθησης και Παραλαβής. Το εν λόγω έντυπο συνυποβάλλεται **υποχρεωτικά** με το έντυπο **Ε-ΔΠ-11-Ε27 «Αίτημα διενέργειας διαγωνισμού»** προς έγκριση από το αρμόδιο όργανο της Μ.Ο.Δ.Υ. του ΕΛΚΕ. Επισημαίνεται ότι οι επιτροπές i) Διενέργειας και Αξιολόγησης και ii) Παρακολούθησης και Παραλαβής αποτελούνται από τρία τακτικά και τρία αναπληρωματικά μέλη. Κάθε τακτικό μέλος έχει το αντίστοιχο αναπληρωματικό του μέλος. **Κανένα μέλος Επιτροπής δεν μπορεί να συμμετέχει σε άλλη Επιτροπή.**  Οι ως άνω Επιτροπές αποτελούνται αποκλειστικά από μέλη προερχόμενα από το προσωπικό του Ε.Κ.Π.Α., ήτοι Μέλη Δ.Ε.Π, Ε.Ε.Π, Ε.ΔΙ.Π, Ε.Τ.Ε.Π, και υπάλληλοι με σχέση δημοσίου δικαίου και ιδιωτικού δικαίου αορίστου χρόνου.

1. **Ε-ΔΠ-11-Ε32. Πρωτόκολλο Οριστικής Παραλαβής Ειδών-Υπηρεσιών άνω των 30.000 ευρώ (επικαιροποιημένο έντυπο)**

Η Επιτροπή Παραλαβής και Παρακολούθησης ενός διαγωνισμού για τις ανάγκες ενός έργου/προγράμματος, μετά την ολοκλήρωση της διαγωνιστικής διαδικασίας κατά την παραλαβή των ειδών/παρεχόμενων υπηρεσιών και εφόσον αυτά είναι κατάλληλα/ες, έχουν ελεγχθεί ποιοτικά και ποσοτικά και πληρούν τις προδιαγραφές που έχουν τεθεί στους όρους του διαγωνισμού και την υπογραφείσα σύμβαση, συντάσσει και υπογράφει το **Ε-ΔΠ-11-Ε32 «Πρωτόκολλο Οριστικής Παραλαβής Ειδών-Υπηρεσιών άνω των 30.000 ευρώ».** Στο έντυπο αυτό συμπληρώνονται ο τόπος, η ημερομηνία διεξαγωγής της συνεδρίασης της Επιτροπής, τα στοιχεία του έργου (Κ.Ε. και τίτλος), τα στοιχεία των μελών της Επιτροπής που παρίστανται στη συνεδρίαση, περιγραφή των προς παραλαβή ειδών/παρεχόμενων υπηρεσιών και η συνολική αξία αυτών. Το εν λόγω έντυπο συνυποβάλλεται στο Ε-ΔΠ-07-Ε4 «Αίτημα Πληρωμής» για την πληρωμή του αναδόχου.

1. **Ε-ΔΠ-11-Ε33.Πρωτόκολλο Προσωρινής Παραλαβής Ειδών-Υπηρεσιών άνω των 30.000 ευρώ (επικαιροποιημένο έντυπο)**

Η Επιτροπή Παραλαβής και Παρακολούθησης ενός διαγωνισμού για τις ανάγκες ενός έργου/προγράμματος, μετά την ολοκλήρωση της διαγωνιστικής διαδικασίας κατά την παραλαβή των ειδών/παρεχόμενων υπηρεσιών και εφόσον διαπιστωθεί ότι **το σύνολο ή μέρος αυτών δεν είναι κατάλληλα/ες και δεν πληρούν τις προδιαγραφές** που έχουν τεθεί στους όρους του διαγωνισμού και την υπογραφείσα σύμβαση, συντάσσει και υπογράφει το **Ε-ΔΠ-11-Ε33 Πρωτόκολλο ό Προσωρινής Παραλαβής Ειδών-Υπηρεσιών άνω των 30.000 ευρώ.** Στο έντυπο αυτό συμπληρώνονται ο τόπος, η ημερομηνία διεξαγωγής της συνεδρίασης της Επιτροπής, τα στοιχεία του έργου (Κ.Ε. και τίτλος), τα στοιχεία των μελών της Επιτροπής που παρίστανται στη συνεδρίαση και περιγραφή των προς παραλαβή ειδών/παρεχόμενων υπηρεσιών. Εν συνεχεία, η Επιτροπή αναφέρει τα είδη/τις υπηρεσίες που παρουσιάζουν παρεκκλίσεις από τις προδιαγραφές που είχαν τεθεί στους όρους του διαγωνισμού και της υπογραφείσας σύμβασης, τις παρεκκλίσεις αυτών και την συνολική αξία τους και εισηγείται προς το Ειδικό Επταμελές Όργανο της Επιτροπής Ερευνών και Διαχείρισης είτε την παραλαβή των ειδών/υπηρεσιών με ή χωρίς έκπτωση, είτε την αντικατάσταση αυτών εντός συγκεκριμένου χρονικού διαστήματος, είτε την απόρριψη αυτών.

Σε περίπτωση που μόνο ένα μέρος των προς παράδοση ειδών/παρεχόμενων υπηρεσιών παρουσιάζουν παρεκκλίσεις, τότε η Επιτροπή δύναται να παραλάβει οριστικά με το ίδιο πρακτικό τα είδη/τις υπηρεσίες που είναι κατάλληλα/ες και πληρούν τις προδιαγραφές, περιγράφοντας αντίστοιχα τα είδη/τις υπηρεσίες και τη συνολική αξία αυτών. Για το λόγο αυτό το πρωτόκολλο σε αυτή την περίπτωση συντάσσεται σε δύο αντίγραφα, όπου το ένα απευθύνεται προς το Ειδικό Επταμελές Όργανο της Επιτροπής Ερευνών και Διαχείρισης, προκειμένου να λάβει τη σχετική απόφαση επί της εισήγησης της Επιτροπής για την παραλαβή των ειδών και το άλλο συνυποβάλλεται στο Ε-ΔΠ-07-Ε4 «Αίτημα Πληρωμής» για την πληρωμή του αναδόχου κατά το μέρος της συμβατικής αξίας των ειδών/παρεχόμενων υπηρεσιών που πληρούν τις προδιαγραφές και είναι κατάλληλα σύμφωνα με τους όρους του διαγωνισμού και της σύμβασης.

Για την υποστήριξή σας κατά την διαδικασία κατάρτισης των ανωτέρω εντύπων μπορείτε να απευθύνεστε στα στελέχη των Αποκεντρωμένων Μονάδων των Σχολών σας και για τυχόν απορίες ή διευκρινίσεις μπορείτε να απευθύνεστε κατά τις εργάσιμες ημέρες από 9:00 έως 14.00 στην Υπηρεσία Αρωγής Χρηστών του ΕΛΚΕ (Help Desk) είτε τηλεφωνικώς στο 210-727 5900, είτε μέσω e-mail στο helpdesk@elke.uoa.gr.